Osobitná časť

K § 1
Ustanovuje predmet a rozsah pôsobnosti nariadenia vlády.

K § 2
Klasifikuje biologické faktory do štyroch skupín na základe miery rizika vyvolania infekcie.

K § 3 a  4
Ustanovuje  povinnosti zamestnávateľa, ktoré musí urobiť pri expozícii zamestnancov biologickým faktorom pri práci. Určuje zamestnávateľom posúdiť riziko, vypracovať posudok o riziku a jeho náležitosti. 

K § 5
Toto ustanovenie vymedzuje požiadavku nahradiť používanie nebezpečného biologického faktora za menej nebezpečný, ak je to možné.

K § 6
Upravuje povinnosti zamestnávateľa, ktoré musí urobiť na zníženie rizika, ak výsledky posúdenia rizika preukážu identifikovateľné zdravotné riziko pre zamestnancov.

K § 7
Ustanovuje povinnosť zamestnávateľa informovať orgán verejného zdravotníctva o výsledkoch posúdenia rizika,  činnostiach spojených s vystavením biologickému faktoru, počte exponovaných zamestnancov, ochranných preventívnych opatreniach vrátane pracovných postupov. Ukladá tiež povinnosť hlásiť každú nehodu a viesť zoznamy exponovaných zamestnancov.

K § 8
Ukladá povinnosť pre zamestnávateľa vykonať vhodné opatrenia na hygienu a na individuálnu ochranu zamestnancov,  ak  existuje riziko pre  ich zdravie a bezpečnosť.

K § 9
Upravuje povinnosť zamestnávateľa informovať zamestnancov alebo zástupcov zamestnancov o problematike bezpečnosti a ochrany zdravia pri práci s biologickými faktormi vrátane poskytovania školení.

K § 10
Ustanovuje povinnosť zamestnávateľa poskytnúť písomné inštrukcie pre zamestnancov o postupoch v prípade mimoriadnej udalosti spojenej s manipuláciou s biologickým faktorom vrátane hlásenia takejto udalosti. Upravuje prístup zamestnancov k informáciám, ktoré sa ich osobne dotýkajú ako aj ku kolektívnym anonymným informáciám.

K § 11
Ukladá povinnosť zamestnávateľa viesť zoznamy zamestnancov exponovaných biologickým faktorom, časový interval uschovávania záznamov, a ustanovuje osoby, ktoré majú prístup k týmto zoznamom.

K § 12
Ustanovuje, že konzultácie a účasť zamestnancov v otázkach ochrany zdravia a bezpečnosti pri práci s biologickými faktormi sa riadia zákonom č. 330/1996 Z.z. o bezpečnosti a ochrane zdravia pri práci v znení neskorších predpisov.

K § 13 
Ustanovuje povinnosť zamestnávateľa požiadať orgán verejného zdravotníctva o vydanie posudku na používanie biologického faktora podľa klasifikácie vrátane náležitostí oznámenia.

K § 14     
Ukladá zamestnávateľovi povinnosť zabezpečiť dohľad nad zdravím vrátane cielených preventívnych prehliadok a poradenstva zamestnancom vystaveným biologickému faktoru. Preventívne prehliadky zamestnancov vo vzťahu k riziku vykonáva lekár, ktorý zabezpečuje zdravotný dohľad podľa  právnych predpisov a praxou pracovného lekárstva.
Súčasťou zdravotného dohľadu sú špecifické preventívne a ochranné opatrenia, ako je očkovanie zamestnancov vystavených biologickému faktoru, voči ktorému nie sú imúnni ak existuje účinná očkovacia látka. Túto očkovaciu látku hradí  zamestnávateľ.
Ustanovuje časový interval uchovávania osobných lekárskych záznamov od poslednej expozície biologickým faktorom, ako aj oznamovanie všetkých prípadov ochorení alebo úmrtí podozrivých z následkov profesionálneho vystavenia biologickému faktoru príslušnému orgánu na ochranu zdravia a oddeleniu klinického pracovného lekárstva.

K § 15
Ustanovuje osobitné opatrenia na ochranu zdravia zamestnancov v zariadeniach zdravotnej a veterinárnej starostlivosti, okrem diagnostických laboratórií, za účelom minimalizovania rizika.

K § 16
Ustanovuje osobitné ochranné opatrenia na ochranu zdravia zamestnancov v priemyselných procesoch, v laboratóriách a v miestnostiach pre pokusné zvieratá podľa stupňa nebezpečnosti biologického faktora, alebo jeho klasifikácie. Na základe výsledkov posúdenia rizika môže príslušný orgán verejného zdravotníctva rozhodnúť o vhodných opatreniach, ktoré sa musia uplatňovať pri používaní biologických faktorov. Rozhodovanie je fakultatívne v rámci správneho uváženia orgánu verejného zdravotníctva. V laboratóriách, v ktorých sa manipuluje s materiálmi podozrivými z prítomnosti biologických faktorov 3. alebo 4. skupiny, ale v ktorých sa tieto biologické faktory nekultivujú ani nepomnožujú, orgán verejného zdravotníctva môže, v rámci vlastného uváženia na základe výsledkov posúdenia rizika, rozhodnúť, aký stupeň ochrany je potrebný. 

K § 17
Upravuje povinnosť zamestnávateľa vypracovať  prevádzkový poriadok  a  jeho  náležitosti.  Toto ustanovenie je nad rámec smernice 2000/54/ES.

K § 18
Ustanovení sa odkazuje na prílohu č. 7, v ktorej sú uvedené prebrané právne akty Európskych spoločenstiev.

K § 19
Navrhuje sa účinnosť 1. júna 2006.

K prílohám č. 1 až 7

Príloha č. 1: Vzorový zoznam prác s biologickými faktormi
Príloha č. 2: Klasifikácia  biologických faktorov
Príloha č.3: Praktické zásady pre očkovanie
Príloha č.4: Praktické odporúčania pre zdravotný dohľad
Príloha č.5: Ochranné opatrenia v zdravotníckych zariadeniach, zariadeniach veterinárnej starostlivosti, v laboratóriách a v miestnostiach  pre pokusné zvieratá
Príloha č.6: Ochranné opatrenia pre priemyselné procesy
Príloha č.7: Zoznam prebraných právnych aktov Európskych spoločenstiev.